DOI: 10.14457/tu.the.2016.700
title: การจัดการศึกษาเพื่อสร้างผู้ประกอบการสังคมของศูยน์การเรียนรู้เชิงปฏิบัติการเศรษฐกิจพอเพียงวัดพระบรมธาตุดอยผาส้ม ตำบลแม่สาบ อำเภอสะเมิง จังหวัดเชียงใหม่

description: การศึกษาเรื่องการจัดการศึกษาเพื่อสร้างผู้ประกอบการสังคมของศูนย์การเรียนรู้เชิงปฏิบัติการเศรษฐกิจพอเพียง    วัดพระบรมธาตุดอยผาส้ม ตำบลแม่สาบ อำเภอสะเมิง จังหวัดเชียงใหม่ มีวัตถุประสงค์ในการศึกษา ดังนี้                  (1) เพื่อศึกษาความเป็นมาในการจัดการศึกษาเพื่อสร้างผู้ประกอบการสังคมของศูนย์การเรียนรู้เชิงปฏิบัติการเศรษฐกิจพอเพียง วัดพระบรมธาตุดอยผาส้ม (2) เพื่อศึกษาการจัดการศึกษาเพื่อสร้างผู้ประกอบการสังคมของศูนย์การเรียนรู้เชิงปฏิบัติการเศรษฐกิจพอเพียง วัดพระบรมธาตุดอยผาส้ม และ (3) เพื่อศึกษาประโยชน์ที่ชุมชนได้รับจากการสร้างผู้ประกอบการสังคมของศูนย์การเรียนรู้เชิงปฏิบัติการเศรษฐกิจพอเพียง วัดพระบรมธาตุดอยผาส้ม ซึ่งในการศึกษาครั้งนี้ผู้ศึกษาได้ลงพื้นที่ภาคสนาม ณ บ้านแม่จุม ตำบลยั้งเมิน อำเภอสะเมิง จังหวัดเชียงใหม่ และได้ปฏิบัติงานโครงการศูนย์การเรียนรู้เชิงปฏิบัติการเศรษฐกิจพอเพียง วัดพระบรมธาตุดอยผาส้ม ตำบลแม่สาบ อำเภอสะเมิง จังหวัดเชียงใหม่ เป็นระยะเวลา 7 เดือน ตั้งแต่เดือนพฤศจิกายน 2559 – พฤษภาคม 2560 ผู้ศึกษาได้ใช้วิธีการเก็บรวบรวมข้อมูลจากเอกสารที่เกี่ยวข้องกับการจัดการศึกษาในหลักสูตรผู้ประกอบการสังคม เอกสารเกี่ยวกับวัดพระบรมธาตุดอยผาส้ม และเก็บรวบรวมข้อมูลด้วยวิธีการสัมภาษณ์เชิงลึก (In-Depth Interview) วิธีการสังเกตแบบ                ไม่มีส่วนร่วม (Non-Participatory Observation) ผ่านการเข้าร่วมกิจกรรมนัดพบติดตามความคืบหน้าโครงการประกอบการสังคมของนักศึกษาผู้ประกอบการสังคม และวิธีการสังเกตการแบบมีส่วนร่วม (Participatory Observation) ผ่านการเข้าร่วมการดำเนินโครงการประกอบการสังคมของนักศึกษาผู้ประกอบการสังคม ในฐานะผู้ปฏิบัติงานร่วมกับโครงการศูนย์การเรียนรู้เชิงปฏิบัติการเศรษฐกิจพอเพียง วัดพระบรมธาตุดอยผาส้มผลการศึกษาในครั้งนี้ พบว่า การจัดการศึกษาเพื่อสร้างผู้ประกอบการสังคมของศูนย์การเรียนรู้เชิงปฏิบัติการเศรษฐกิจพอเพียงวัดพระบรมธาตุดอยผาส้ม เป็นการจัดการศึกษาฐานชุมชนที่สอดคล้องกับบริบทของชุมชนท้องถิ่น เน้นการเรียนเพื่อพึ่งตนเอง ซึ่งวัดพระบรมธาตุดอยผาส้มเป็นวัดที่ให้ความสำคัญและมีบทบาทกับการพัฒนาชุมชน ด้วยการน้อมนำแนวคิดเศรษฐกิจแบบพอเพียงของพระบาทสมเด็จพระเจ้าอยู่หัวในรัชกาลที่ 9 เป็นแนวทางหลักในการพัฒนาแก้ไขปัญหาชุมชน ใน 4 ด้าน คือ การอนุรักษ์ทรัพยากรธรรมชาติ การพึ่งพาตนเองด้วยการใช้เกษตรอินทรีย์           การอนุรักษ์พลังงานและพลังงานทดแทน การจัดการศึกษาหลักสูตรโฮม สคูล และหลักสูตรผู้ประกอบการสังคมได้รับความร่วมมือจากสถาบันอาศรมศิลป์เป็นผู้จัดการเรียนการสอน โดยให้ผู้เรียนได้เรียนรู้ร่วมกับชุมชนด้วยการลงมือปฏิบัติ ผ่านการศึกษาชุมชน การศึกษาดูงาน เชื่อมโยงสู่เนื้อหาสาระรายวิชาต่างๆ เรียนรู้แบบจิตตปัญญาที่นำไปสู่การเปลี่ยนแปลงภายในตน และการเรียนรู้จากการลงมือปฏิบัติโครงการประกอบการสังคม ทำให้ผู้เรียนได้รับประสบการณ์การทำงานจริงในการเป็นผู้ประกอบการสังคมในชุมชน เพื่อให้ผู้เรียนสำเร็จการศึกษาแล้วสามารถประกอบอาชีพ               ที่พึ่งตนเองได้ รวมถึงสร้างการมีส่วนร่วมพัฒนาชุมชนของตนเอง ในส่วนของประโยชน์ที่ชุมชนได้รับจากการสร้างผู้ประกอบการทางสังคม พบว่า ผู้ประกอบการสังคมของศูนย์การเรียนรู้เชิงปฏิบัติการเศรษฐกิจพอเพียงวัดพระบรมธาตุดอยผาส้ม สามารถสร้างการเปลี่ยนแปลงให้กับเครือข่ายชุมชนด้วยการสร้างรายได้ สร้างจิตสำนึกร่วมกันรักษาทรัพยากรธรรมชาติและก่อให้เกิดความสามัคคีของคนในชุมชน เป็นทั้งผู้ประกอบการสังคมและอาสาสมัครขับเคลื่อนกิจกรรมการพัฒนาชุมชนในมิติชนบท ถือเป็นแนวทางให้กับผู้ประกอบการสังคมในพื้นที่อื่นนำไปประยุกต์ใช้ให้เกิดประโยชน์ที่สอดคล้องกับบริบทชุมชนของตนต่อไป